Úrad vlády SR						 Na rokovanie vlády SR
Sekcia hospodárskej politiky					 dňa  7.9.2005 
									 k číslu: 13114/2005 
									 k bodu: 18

S t a n o v i s k o

ku Koncepcii ochrany prírody a krajiny
(Nové znenie)

I.

	Materiál, vrátane Dodatku – nové znenie návrhu uznesenia vlády, na rokovanie vlády SR predkladá minister životného prostredia na základe Plánu práce vlády SR na rok 2003. V predkladacej správe sú podrobne zdôvodnené príčiny jeho oneskoreného predloženia.

	Cieľom predloženej koncepcie je zhodnotiť súčasný stav ochrany prírody a krajiny, určiť strategické ciele jej rozvoja a stanoviť opatrenia na ich dosiahnutie. 
Koncepcia je vypracovaná na obdobie 10 rokov a obsahuje 6 základných strategických cieľov a 33 opatrení.  
	Na realizáciu opatrení navrhovaných v koncepcii sa predpokladá ročne vynaložiť 584 mil. Sk zo štátneho rozpočtu, pričom náklady budú hradené z disponibilných zdrojov rozpočtovej kapitoly MŽP SR   (prípadne neskôr aj zo zdrojov vyčlenených z medzinárodných organizácií a fondov EÚ pre Slovenskú republiku). Aplikácia koncepcie bude mať dopad na hospodárenie podnikateľskej sféry a iných právnických osôb najmä z titulu uplatňovania príslušných ustanovení zákona o ochrane prírody a krajiny. Schválením koncepcie sa nepredpokladá priamy vplyv na zamestnanosť, pozitívne vplyvy sa očakávajú v oblasti podnikateľského prostredia. 

II.

	V rámci medzirezortného pripomienkového konania bolo oslovených             16 subjektov, ktoré vzniesli 29 pripomienok. Neprijatie pripomienok (3) bolo vysvetlené. Zásadný charakter má pripomienka MP SR týkajúca sa návrhu MŽP SR previesť štátne pozemky v chránených územiach v 4. a 5. stupni ochrany na organizácie ochrany prírody. MP SR s takýmto riešením nesúhlasí. Rozpor nebol odstránený ani na rozporovom konaní, ktoré sa uskutočnilo na úrovni ministrov 27. 5. 2004. 

III.
	
Na plnenie úloh v oblasti ochrany prírody a krajiny by sa v zmysle koncepcie malo ročne vynaložiť 584 mil. Sk z prostriedkov štátneho rozpočtu. Najväčšiu položku (500 mil. Sk) predstavuje kompenzácia náhrad za obmedzenie bežného obhospodarovania pozemkov v chránených územiach. V tejto súvislosti by sa v doložke vplyvov žiadalo uviesť o koľko Sk ročne by sa znížili výdavky zo štátneho rozpočtu realizáciou plánovanej delimitácie pozemkov v 4. a 5. stupni ochrany do správy organizácií ochrany prírody a krajiny. Ďalšie úspory (v koncepcii nevyčíslené) by sa mali dosiahnuť vyberaním vstupného do chránených území a miestnych poplatkov a najmä plánovaným znížením výmery chránených území. 

	V predkladacej správe sa konštatuje, že zo 7 systémových opatrení na riešenie obmedzení rozvoja podnikateľského prostredia a cestovného ruchu z pohľadu ochrany životného prostredia (schválených uznesením vlády SR č. 106/2005) boli 4 opatrenia gestorované MŽP SR premietnuté do koncepcie. Považujeme za účelné premietnuté opatrenia vhodne vyznačiť. 

	K navrhovaným opatreniam máme tieto pripomienky:
-  4.1.f – vypustiť MF SR, plnenie tohto opatrenia je v kompetencii kapitoly MŽP SR,
-  4.1.g, štvrtá odrážka – opatrenie vypustiť,
-  4.2.c – vypustiť MF SR, riešiť v rámci kapitoly MŽP SR,
-  4.3.a – vypustiť MF SR, riešiť v rámci kompetencie MŽP SR,
-  4.2.f a 4.4.b – možno považovať za duplicitné s rozdielnym časovým horizontom riešenia.

	Koncepcia nerieši spôsob kontroly plnenia navrhovaných opatrení. 

Zásadný rozpor medzi MŽP SR a MP SR, ktorý sa týka navrhovanej delimitácie správy štátnych pozemkov v chránených územiach v 4. a 5. stupni ochrany na organizácie ochrany prírody a krajiny odporúčame riešiť vypustením opatrenia 4.1.g – prvá odrážka z materiálu a riešiť problém v samostatnom materiáli, ktorý vláde predloží MŽP SR. Odporúčame preto do návrhu uznesenia vlády doplniť úlohu pre ministra životného prostredia:
B.2. predložiť na rokovanie vlády analýzu možností a účelnosti prevodu správy pozemkov štátu v CHÚ v 4. a 5. stupni ochrany na organizácie ochrany prírody a krajiny.
Termín: 31. marca 2006

	Odporúčame vláde SR predloženú koncepciu, s prihliadnutím na uvedené pripomienky, schváliť.

Bratislava 2.9.2005